
Parengto sprendimo projekto tikslai ir uždaviniai: Šiaulių miesto savivaldybės tarybos veiklos reglamento (toliau – Reglamentas) pakeitimo projektas teikiamas siekiant teisinio reguliavimo išsamumo, nuoseklumo, bei atitikties Vietos savivaldos įstatymui (toliau – VSĮ). 
Dabartinis sprendimo projekte aptariamų klausimų reguliavimas: Reglamentas neatitinka naujos VSĮ redakcijos. 
Sprendimo projekte numatyta: 
. Pakeisti Šiaulių miesto savivaldybės tarybos 2023 m. vasario 2 d. sprendimo Nr. T-30  „Dėl Šiaulių miesto savivaldybės tarybos veiklos reglamento patvirtinimo“ preambulę, nes priėmus naują VSĮ redakciją, pasikeitė preambulėje nurodytas VSĮ straipsnis.  
. Pripažinti netekusiu galios 35.7 punktą, kadangi savivaldybės administracija, pagal VSĮ 33 straipsnio 3 dalies 6 punktą, išvadą teikia ne kartu su sprendimo projekto medžiaga, o po sprendimo projekto registracijos. 
. Pakeisti 44 punktą išbraukiant Vyriausybės atstovą iš asmenų, kuriems tarybos posėdžio pirmininkas turi teisę leisti kalbėti posėdyje, rato. Vyriausybės atstovas turi teisę kalbėti savivaldybės tarybos posėdžio metu, jam nereikia posėdžio pirmininko leidimo kalbėti, ar išankstinės registracijos į posėdį (pagal Savivaldybių administracinės priežiūros įstatymo 8 straipsnio 3 dalies 2 punktas).  
. Pakeisti 121 punktą išbraukiant nuostatą dėl apmokėjimo už faktiškai sugaištą laiką, kadangi ši nuostata neatitinka VSĮ 12 straipsnyje nustatytos tarybos nario atlyginimo už darbą tvarkos. 
. Pakeisti 189 punktą, išbraukiant nuostatą dėl mero potvarkių skelbimo, kadangi mero potvarkių skelbimas reglamentuojamas VSĮ 25 straipsnio 5 dalyje („Mero potvarkiai skelbiami savivaldybės interneto svetainėje“) ir kituose aukštesnės galios teisės aktuose. 
Priėmus sprendimą, galimos pasekmės (tiek teigiamos, tiek neigiamos). Numatomos teigiamos pasekmės – Reglamento nuostatos bus suderintos VSĮ. Neigiamų pasekmių nenumatoma.
Priėmus sprendimą, keičiami ar panaikinami galiojantys Savivaldybės teisės aktai – sprendimu keičiamas Tarybos 2023 m. vasario 2 d. sprendimas Nr. T-30  „Dėl Šiaulių miesto savivaldybės tarybos veiklos reglamento patvirtinimo“.
Sprendimui įgyvendinti reikalingi priimti papildomi teisės aktai – nereikalingi.
Sprendimui įgyvendinti reikalingos lėšos – nereikalingos.
Sprendimo projekto antikorupcinis vertinimas nebuvo atliekamas, nes šis projektas nėra susijęs nė su vienu atveju, išvardintu Lietuvos Respublikos korupcijos prevencijos įstatymo 8 straipsnio 1 dalyje.
Numatomo teisinio reguliavimo poveikio vertinimo rezultatai: numatomo teisinio reguliavimo poveikio vertinimas neatliktinas, nes sprendimo projektu nėra numatoma reglamentuoti iki tol nereglamentuotus santykius ar iš esmės keisti teisinį reguliavimą.  
Sprendimo projektą parengė: Šiaulių miesto savivaldybės tarybos ir mero sekretoriatas. Tiesioginis rengėjas – mero patarėja Virginija Mickavičienė, tel. +370 41 596208.

